AbeZimbabwe Abasebenza eSouth Africa Balubhekisa Ekhaya kuKhisimusi
Injiva eziphethe iRand zikhuthazwa ukuthi zingalitshintsheli ezithaladeni ukuze zithole idollar leMelika, kodwa zithathe imali ebhanga ngecard leSouth Africa ku ATM.
JOHANNESBURG — Ngesikhathi izinkulungwane zezizalwane zeZimbabwe ezisebenza kweleSouth Africa zilubhekise ekhaya ekhefini leKhisimusi, izihambi zonke zikhuthazwa ukuthi zilondoloze impilo yazo leyabanye ngesikhathi zisebenzisa imigwaqo. Kulezinkulungwane zabantu abalahlekelwa zimpilo zabo ngalesi sikhathi sekhefu. Isizalwane seZimbabwe umnumnzana eEzra Maplanka owe nhlanganiso yezisebenzi eye Migrant Workers Association eJohannessburg uthi umthetho wakuqala ngaleli khefu yikuthi ungawathinti amanz'amponjwana nxa usazi ukuthi uzatshayela imota kumbe ibhasi. Umnumnzana Washy Mabizela laye osebenza kweleSouth Africa uthi kulabo abalubhekise ekhaya beka amaphapho phansi nxa utshayela ukhumbule ukuthi imota kayikwazi ukuthi uyinjiva. Kuzinjiva lenjivana eziphethe iRand elithi nxa libona idollar lilale ngogedla uMaplanka uthi lingatshintshi imali yenu ezitaladeni. UMabizela wengeza ngelithi kuhle umuntu athabe aze abe manzi te ngeKhisimusi kodwa ungadlulisi amalawulo. Esinye isizalwane seZimbabwe umnumnzana Farai Goodmore Mudzembwe, uthi thenga ukhumbule ukuthi uzavuka uphila, wekele ukunathutshwala sengathi kuqala ngawe, njalo khumbula ukulungisa izinto ezibulala ilizwe. Njengobanje kuvamile ukuthi kumalungiselelo ekhisimusi abantu bathenge sengathi umhlaba uyacina, uMabizela uthi yidle imali yakho kodwa ungakhohlwa indleko zomnyaka ozayo. Kantike umculi weZimbabwe uZee uthi kungadumi ezabakwamanye amazwe ezindlini zenu ngekhisimusi likhohlwa ukuthi labakini abaculi bazihwatshile ingoma ezintsha. Ethi kulabo asebegewukile umuntu osezithi ubuya Kwazulu yena edabuka koSkhobokhobo, qonda kini wekele ukuminya abanikazi bendawo ngesikhathi befuna ukuzijabulela.